**San Francisco 49ers** su profesionalni klub američkog nogometa iz San Francisca u Kaliforniji, a natječu se u zapadnoj diviziji NFC konferencije NFL lige. Klub je osnovan 1946. a dosad je osvojio 5 naslova prvaka, svih 5 u eri Super Bowla. 49ersi su 2013. igrali svoje domaće utakmice na stadionu Candlestick Park, a od 2014. će igrati na Levi's Stadiumu.

Povijest kluba
--------------

### Od početaka do 1970-ih

San Francisco 49ersi su bili jedan od klubova osnivača AAFC lige koja je postojala između 1946. i 1949. Prvaci AAFC-a su sve četiri sezone bili Cleveland Brownsi, dok su 49ersi čvrsto držali drugo mjesto. Zajedno s Brownsima i Baltimore Coltsima, 49ersi 1950. prelaze u NFL ligu.  Predvođeni *quarterbackom* Y. A. Tittleom i *defensive tackleom* Leom Nomellinijem, do prvog doigravanja u NFL-u dolaze 1957. Za pobjedu u zapadnoj diviziji igrali su protiv Detroit Lionsa i izgubili 31:27, a Lionsi su kasnije postali prvaci lige pobjedom nad Brownsima. 

Početkom 60-ih 49ersi postaju prva momčad koja koristi tzv. "shotgun" formaciju u napadu, gdje se *quarterback* postavlja nekoliko metara iza svoje napadačke linje, što mu omogućava više mjesta i vremena za dodavanje lopte. Međutim, ni uz tu inovaciju ne uspijevaju zabilježiti neke značajnije rezultate, te do ulaska momčadi iz AFL-a u NFL 1970. ne uspijevaju nijednom ući u doigravanje. 

Dick Nolan preuzima momčad 49ersa 1968. kao trener. U momčadi ga dočekuju među ostalima *quarterback* John Brodie, *wide receiver* Gene Washington, *linebacker* Dave Wilcox te *cornerback* Jimmy Johnson i 1970. sa 10 pobjeda po prvi put u povijesti osvajaju diviziju. U doigravanju pobjeđuju Minnesota Vikingse i dolaze do konferencijskog finala gdje ih pobjeđuju Dallas Cowboysi rezultatom 17:10. Cowboysi se pokazuju preteškim suparnikom i u iduće dvije sezone, kada 49ersi također osvajaju diviziju, ali gube od njih u *playoffu*.

### Era Joea Montane

Joe Montana
Uz promjenu vlasnika, momčad mijenja i trenera 1979. godine. Novi trener postaje Bill Walsh, a jedan od prvih poteza mu je izbor *quarterbacka* Joea Montane sa sveučilišta Notre Dame. Montana u svojoj drugoj sezoni dobija veću minutažu, a naznaka stvari koje dolaze bila je te sezone u utakmici protiv New Orleans Saintsa kada 49ersi na poluvremenu gube 35:7, ali predvođeni Montanom na kraju pobjeđuju 38:35.
Montana postaje prvi *quarterback* momčadi u sezoni 1981. 49ersi se koncentriraju na igru dodavanjem (najuspješniji hvatač te sezone je Dwight Clark) i pobjeđuju 13 puta u sezoni, a Walsh je izabran za trenera godine. Tu se ne zaustavljaju, u doigravanju pobjeđuju New York Giantse i Dallas Cowboyse i dolaze do finala gdje ih čekaju Cincinnati Bengalsi. Već u prvom poluvremenu Super Bowla igranog u Pontiacu u Michiganu 49ersi vode 20:0 i na kraju pobjeđuju 26:21, a Montana je proglašen MVP-em utakmice. Možda i najbolju sezonu u povijesti 49ersi imaju 1984. Sa 15 pobjeda u sezoni postavljaju rekord lige, a dominaciju nastavljaju i u doigravanju. Sa 34:9 pobjeđuju Minnesota Vikingse, sa 23:0 Chicago Bearse (predvođene trenerom Mikeom Ditkom) i ulaze u svoj drugi Super Bowl u povijesti. To finale Montani donosi okršaj s drugim velikim *quarterbackom* osamdesetih, Danom Marinom. Montana izlazi kao pobjednik, a 49ersi osvajaju prvenstvo po drugi put u povijesti, pobjedom 36:18.

Jerry Rice
49ersi su vrlo dobri i u iduće tri sezone, te predvođeni Montanom, Clarkom, *cornerbackom* i *safetyem* Ronniem Lottom, *running backom* Rogerom Craigom i najnovijim pojačanjem s drafta (i budućim po mnogima najboljim *wide receiverom* svih vremena) Jerryem Riceom postaju možda i najbolja momčad 80-ih. 

1986. počinju Montanini problemi s ozljedama, a 1987. 49ersi dovode Stevea Younga kao zamjenskog *quarterbacka*. Sezona 1988. počinje s problemima, a Montana i Young se izmjenjuju u početnoj postavi 49ersa. Do kraja sezone Montana se potpuno oporavlja i 49ersi osvajaju diviziju i kreću u još jedan pohod na Super Bowl. U doigravanju nadmoćnim pobjedama izbacuju Vikingse i Bearse i dolaze do finala koji je repriza njihovog Super Bowla iz 1981. U toj utakmici 49ersi ponovno pobjeđuju Bengalse, ovaj put 20:16. Jerry Rice je bio proglašen MVP-em utakmice nakon uhvaćenih 215 jarda dodavanja (rekord Super Bowla).

Nakon trećeg naslova, trener Bill Walsh odlazi u mirovinu, a nasljeđuje ga dotadašnji koordinator obrane George Seifert. 49ersi 1989. završavaju sezonu sa 14 pobjeda i Montana postaje MVP lige. Dominacijom koja podsjeća na onu iz 1984. dolaze do svog četvrtog Super Bowla u 9 godina pobjedama u doigravanju nad Vikingsima i Los Angeles Ramsima. U finalnoj utakmici pobjeđuju i ovaj put, i to Denver Broncose Johna Elwaya, sa čak 55:10, što je najveća pobjeda u povijesti Super Bowla. To je bio četvrti naslov prvaka za 49erse i Montanu u 80-ima.
49ersi u 1990. ulaze kao glavni favorit što opet potvrđuju sa 14 pobjeda, a Montana je ponovno MVP lige. Unatoč tome, dolaze samo do konferencijskog finala gdje gube od New York Giantsa. Iduće dvije sezone Montana propušta gotovo u cijelosti zbog ozlijede, a mijenja ga Young, koji i sam ima problema s ozlijedama. Međutim, Young 1992. predvodi momčad ponovno do 14 pobjeda i biva proglašen MVP-em lige i u doigravanju dovodi momčad do konferencijskog finala gdje gube od Dallas Cowboysa predvođenih Troyem Aikmanom i Emmittom Smithom.

### Era Stevea Younga

Na kraju sezone 1992. Montana odlazi iz kluba u Kansas City Chiefse, a Young i službeno postaje prvi izbor momčadi na mjestu *quarterbacka*. Nakon još jednog poraza u doigravanju od Cowboysa 1993. 49ersi im vraćaju 1994. pobjedom u konferencijskom finalu. U svom petom Super Bowlu pobjeđuju San Diego Chargerse 49:26, a Young je proglašen MVP-em utakmice (ranije je bio proglašen i za MVP-a lige te sezone). 49ersi ostaju prvi vrhu lige i iduće četiri sezone i najdalje dolaze 1997. kada ih u konferencijskom finalu pobjeđuju Green Bay Packersi Bretta Favrea.

### Od kraja 90-ih do danas

Nakon sezone 1996. momčad napušta trener Seifert (mijenja ga Steve Mariucci), a nakon 1999. i Steve Young. Ipak, momčad predvođena novim *quarterbackom* Jeffom Garciom, *wide receiverima* Riceom i Terrellom Owensom i *defensive endom* Bryantom Youngom dolazi do *playoffa*  2001. i 2002. 

Novi uzlet 49ersi doživljavaju od 2011. kada momčad preuzima trener Jim Harbaugh. Već u svojoj prvoj sezoni dovodi momčad do osvajanja divizije i konferencijskog finala te biva izabran za trenera godine. Sredinom sezone 2012. za prvog *quarterbacka* postavlja Colina Kaepernicka koji nakon pobjeda u doigravanju nad Green Bay Packersima i Atlanta Falconsima vodi momčad do Super Bowla. U utakmici koja se igrala u New Orleansu, 49ersi gube od Baltimore Ravensa (koje predvodi trener Jon Harbaugh, Jimov brat) rezultatom 34:31. I 2013. 49ersi su pri vrhu i dolaze do konferencijskog finala gdje gube od divizijskih rivala Seattle Seahawksa 23:17.

Učinak po sezonama od 2002.
---------------------------

| Sezona | Divizija | Regularni dio sezone | Uspjeh u playoffu |
| --- | --- | --- | --- |
| Pobjede | Porazi | Neriješeno | Plasman |
| 2002. | NFC Zapad | 10 | 6 | 0 | **1.** | došli do divizijske runde (poraženi od Tampa Bay Buccaneersa 31:6) |
| 2003. | NFC Zapad | 7 | 9 | 0 | 3. | nisu se plasirali |
| 2004. | NFC Zapad | 2 | 14 | 0 | 4. | nisu se plasirali |
| 2005. | NFC Zapad | 4 | 12 | 0 | 4. | nisu se plasirali |
| 2006. | NFC Zapad | 7 | 9 | 0 | 3. | nisu se plasirali |
| 2007. | NFC Zapad | 5 | 11 | 0 | 3. | nisu se plasirali |
| 2008. | NFC Zapad | 7 | 9 | 0 | 2. | nisu se plasirali |
| 2009. | NFC Zapad | 8 | 8 | 0 | 2. | nisu se plasirali |
| 2010. | NFC Zapad | 6 | 10 | 0 | 3. | nisu se plasirali |
| 2011. | NFC Zapad | 13 | 3 | 0 | **1.** | došli do konferencijskog finala (poraženi od New York Giantsa 20:17) |
| 2012. | NFC Zapad | 11 | 4 | 1 | **1.** | došli do Super Bowla (poraženi od Baltimore Ravensa 34:31) |
| 2013. | NFC Zapad | 12 | 4 | 0 | 2. | došli do konferencijskog finala (poraženi od Seattle Seahawksa 23:17) |
|

Izvori
------

1. ↑  „Candlestick Park: 49ers Close Down Historic Stadium". nbcbayarea.com. 24. prosinca 2013.. Pristupljeno 25. siječnja 2014.
2. ↑  „AAFC History". pigskinacademy.com. Arhivirano iz originala na datum 2016-03-12. Pristupljeno 25. siječnja 2014.
3. ↑  „The Shotgun Formation". profootballhof.com. Pristupljeno 25. siječnja 2014.
4. ↑  „San Francisco 49ers: Did Bill Walsh Really Target Joe Montana in 1979?". bleacherreport.com. 20. travnja 2011.. Pristupljeno 25. siječnja 2014.
5. ↑  „Bill Walsh dies at 75; led 49ers to three Super Bowl titles". sports.espn.go.com. 31. srpnja 2007.. Pristupljeno 25. siječnja 2014.
6. ↑  „Super Bowl XVI". nfl.com. Pristupljeno 25. siječnja 2014.
7. ↑  „Jerry Rice Biography". profootballhof.com. Pristupljeno 25. siječnja 2014.
8. ↑  „49ers Trade Two Draft Choices for Steve Young". latimes.com. 25. travnja 1987.. Pristupljeno 25. siječnja 2014.
9. ↑  „49ers era was Rice era". espn.go.com. Pristupljeno 25. siječnja 2014.
10. ↑  „Chiefs and 49ers Come to Terms on Montana Trade at Last". nytimes.com. 21. travnja 1993.. Pristupljeno 25. siječnja 2014.
11. ↑  „Jim Harbaugh is named 49ers' head coach". sfgate.com. 8. siječnja 2011.. Pristupljeno 25. siječnja 2014.

| * p
* r
* u
National Football League (2015) |
| --- |
| AFC | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

|  |  |  |  |
| --- | --- | --- | --- |
| Istok | Sjever | Jug | Zapad |
|  |
| 
Buffalo Bills
Miami Dolphins
New England Patriots
New York Jets
 | 
Baltimore Ravens
Cincinnati Bengals
Cleveland Browns
Pittsburgh Steelers
 | 
Houston Texans
Indianapolis Colts
Jacksonville Jaguars
Tennessee Titans
 | 
Denver Broncos
Kansas City Chiefs
Oakland Raiders
Los Angeles Chargers
 |

 |

 |
| NFC | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

|  |  |  |  |
| --- | --- | --- | --- |
| Istok | Sjever | Jug | Zapad |
|  |
| 
Dallas Cowboys
New York Giants
Philadelphia Eagles
Washington Redskins
 | 
Chicago Bears
Detroit Lions
Green Bay Packers
Minnesota Vikings
 | 
Atlanta Falcons
Carolina Panthers
New Orleans Saints
Tampa Bay Buccaneers
 | 
Arizona Cardinals
Los Angeles Rams
San Francisco 49ers
Seattle Seahawks
 |

 |

 |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 129698473
* LCCN: n50077809
* GND: 2128887-2

 |